Diari Oficial de la Generalitat Valenciana


Sumari del DOGV 7926, del 28-11-2016 (2016/9424)

DECRET 171/2016, de 18 de novembre, del Consell, pel qual s'autoritza la implantació d'ensenyaments universitaris oficials de màster en la Universitat de València.
-------------------------------------------------------------------------------------------------------------------------------------------------------------------

### Dades del document

Número de DOGV
:   7926

Data del DOGV
:   28-11-2016

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2016/9424


Data del document
:   18-11-2016

Organisme emissor
:   Conselleria d'Educació, Investigació, Cultura i Esport

Tipus de document
:   Decret

Descriptors 

:   * Conselleria d'Educació, Investigació, Cultura i Esport
    * centre d'ensenyament

DECRET 171/2016, de 18 de novembre, del Consell, pel qual s'autoritza la implantació d'ensenyaments universitaris oficials de màster en la Universitat de València. [2016/9424]  
La Universitat de València ha sol·licitat autorització per a impartir els ensenyaments universitaris oficials conduents a títols de màster, que es relacionen en l'annex d'aquest decret.  
La Llei orgànica 6/2001, de 21 de desembre, d'universitats, en l'article 37 estructura els ensenyaments universitaris oficials en tres cicles (grau, màster i doctorat), i en l'article 35 disposa que, per a impartir aquests ensenyaments oficials i expedir els corresponents títols, amb validesa en tot el territori nacional, les universitats han de posseir l'autorització pertinent de la comunitat autònoma, segons el que disposa la seua legislació i obtindre la verificació del Consell d'Universitats que l'oportú pla d'estudis s'ajusta a les directrius i condicions establertes pel Govern. En idèntic sentit es pronuncia l'article 24.1 del Reial Decret 1393/2007, de 29 d'octubre, pel qual s'estableix l'ordenació dels ensenyaments universitaris oficials.  
  
El Consell Valencià d'Universitats i de Formació Superior va ser informat de la proposta d'implantació dels ensenyaments en la sessió de 16 de febrer de 2016. Mitjançant una resolució del Consell d'Universitats s'ha verificat el pla d'estudis dels ensenyaments sol·licitats i l'Agència Valenciana d'Avaluació i Prospectiva ha emés el preceptiu informe.  
L'article 16 de l'Ordre 86/2010, de 15 de novembre, de la Conselleria d'Educació, per la qual s'estableix el procediment per a la implantació d'ensenyaments universitaris oficials de grau, màster i doctorat en les universitats de la Comunitat Valenciana, determina que correspon al Consell, per decret, acordar la implantació dels ensenyaments conduents a l'obtenció dels esmentats títols.  
Per això, vistos l'article 8.2 de la Llei orgànica 6/2001, de 21 de desembre, d'universitats, modificada per la Llei orgànica 4/2007, de 12 d'abril, i l'article 37 de la Llei 4/2007, de 9 de febrer, de la Generalitat, de coordinació del sistema universitari valencià, a proposta del conseller d'Educació, Investigació, Cultura i Esport, d'acord amb l'article 28.c de la Llei 5/1983, de 30 de desembre, de la Generalitat, del Consell i amb la deliberació prèvia del Consell, en la reunió del 18 de novembre de 2016,  
  
  
DECRETE  
  
Primer  
Autoritzar a la Universitat de València la implantació en el curs 2016/2017, dels ensenyaments universitaris oficials de màster que es relacionen en l'annex d'aquest decret, juntament amb el lloc d'impartició i nombre de places.  
  
Segon  
Aquesta autorització es comunicarà al Ministeri d'Educació, Cultura i Esport, a l'efecte que aquest eleve al Govern la proposta per a l'establiment del caràcter oficial del títol i la seua inscripció en el Registre d'Universitats, Centres i Títols (RUCT), d'acord amb el que disposa l'article 26 del Reial Decret 1393/2007, de 29 d'octubre, pel qual s'estableix l'ordenació dels ensenyaments universitaris oficials.  
  
  
Tercer  
El seguiment del compliment del pla d'estudis verificat pel Consell d'Universitats es realitzarà per l'Agència Valenciana d'Avaluació i Prospectiva als dos anys de la implantació del títol, llevat que coincidisca amb la renovació de la seua acreditació.  
Abans del transcurs de quatre anys a comptar des de la data de la seua verificació inicial o des de la seua última acreditació, els títols universitaris oficials de màster hauran d'haver renovat la seua acreditació en els termes establerts en els articles 24 apartat 2, i 27 bis del Reial decret 1393/2007, de 29 d'octubre, pel qual s'estableix l'ordenació d'ensenyaments universitaris oficials.  
  
Quart  
L'aplicació i desplegament d'aquest decret no podrà tindre cap incidència en la dotació dels capítols de despesa assignada a la Conselleria d'Educació, Investigació, Cultura i Esport, i en tot cas haurà de ser atés amb els mitjans personals i materials de l'esmentada universitat.  
  
Contra aquesta autorització, que posa fi a la via administrativa, de conformitat amb el que estableix l'article 123 de la Llei 39/2015, d'1 d'octubre, del Procediment Administratiu Comú de les Administracions Públiques, es podrà interposar directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de la publicació en el Diari Oficial de la Generalitat Valenciana, d'acord amb el que disposen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa.  
Potestativament es podrà interposar un recurs de reposició davant del Consell en el termini d'un mes a comptar de l'endemà de ser publicat aquest decret en el Diari Oficial de la Generalitat Valenciana, segons el que estableix l'article 124 de la Llei 39/2015, tenint en compte que no es poden simultanejar els dos recursos mencionats.  
Tot això sense perjudici que les persones interessades puguen exercir qualsevol altra via que consideren oportuna.  
  
València, 18 de novembre de 2016  
  
El president de la Generalitat,  
XIMO PUIG I FERRER  
  
El conseller d'Educació, Investigació, Cultura i Esport,  
VICENT MARZÀ IBÁÑEZ  
  
  
annex  
Màsters de la Universitat de València  
  
- Màster Universitari en Ciència de Dades al Campus de Burjassot-Paterna en l'Escola Tècnica Superior d'Enginyeria (ETSE-UV) i 20 places d'alumnat.  
  
- Màster Universitari en Dret Constitucional, semipresencial, en el Campus dels Tarongers en la Facultat de Dret i 25 places d'alumnat.  
  
  
- Màster Universitari en Infermeria Oncològica en el Campus de Blasco Ibáñez en la Facultat d'Infermeria i Podologia amb seu en el carrer Jaume Roig, s/n, i 25 places d'alumnat.  
  
- Màster Universitari en Investigació i Desenvolupament en Biotecnologia i Biomedicina en el Campus de Burjassot-Paterna en la Facultat de Ciències Biològiques i 32 places d'alumnat.  
  
- Màster Universitari en Química Orgànica en el Campus de Burjassot-Paterna en la Facultat de Química i 25 places d'alumnat.  
  
- Màster Universitari en Recuperació Funcional en Fisioteràpia en el Campus de Blasco Ibáñez en la Facultat de Fisioteràpia i 40 places d'alumnat.